**FELHÍVÁS**

**SZÁMLÁLÓBIZTOSNAK történő jelentkezéshez**

2022. október 1. és november 28. között Magyarországon a természetes személyekről és a lakásokról nép- és lakásszámlálást (a továbbiakban: népszámlálás) kell tartani.

Az adatgyűjtés a modern kor igényeinek megfelelően interneten a kérdőívek önálló kitöltésével, valamint elektronikus eszközt (tabletet) használó számlálóbiztosok közreműködésével valósul meg, papír kérdőívek nélkül. A népszámlálás végrehajtásában kulcsfontosságú szerepet töltenek be a számlálóbiztosok.

A számlálóbiztosoknak legalább középfokú végzettséggel kell rendelkezniük, de előnyt jelent a felsőfokú végzettség. Szükséges továbbá, hogy rendelkezzenek saját eszközzel és interneteléréssel a felkészüléshez (PC, laptop, tablet stb.) valamint elektronikus és telefonos elérhetőséggel (e-mail-címmel, mobiltelefonnal). A közreműködők oktatása e-learning-képzés formájában valósul meg, amelynek zárásaként vizsgát kell tenni. A sikeres vizsgát tett jelentkezőkkel lehet szerződést kötni. A felkészülés során – a megfelelő kérdezéstechnikai, kommunikációs és szakmai ismereteken túl – kiemelt hangsúlyt kap az eszköz- és rendszerhasználat a tananyagokban, valamint a vizsgákban egyaránt.

Az összeírási terepmunka 2022. október 17. napján kezdődik és 2022. november 20. napján zárul. A számlálóbiztos főbb feladatai a következők: otthoni felkészülés keretében a szükséges alapismeretek, segédanyagok elsajátítása és elektronikus vizsga elvégzése; az adatfelvétel kezdete előtt az összeíráshoz szükséges a KSH által biztosított elektronikai eszköz (tablet) és tartozékai, a számlálóbiztosi igazolvány, az összeíráshoz kapcsolódó nyomtatványok és segédanyagok átvétele; a körzet bejárása, a körzethez tartozó, az internetes önkitöltési időszakban le nem zárt címek felkeresése, szükség esetén címpontosítás, új címek felvétele, kapcsolatfelvétel az adatszolgáltatóval, tájékoztatás, a kérdőívek KSH által előírt módon való kitöltése; folyamatos, ütemes előrehaladás, a címjegyzék vezetése, meghiúsulások dokumentálása,· folyamatos kapcsolattartás a felülvizsgálóval, rendszeres beszámoló a terepen tapasztaltakról; megtagadások, rendkívüli esetek azonnali jelentése a felülvizsgálónak; az adatfelvétel befejezését követően az összeírásra használt elektronikai eszköz (tablet) és tartozékai, igazolvány, címjegyzék, egyéb nyomtatvány, illetve papíralapú jegyzet leadása.

A számlálóbiztosnak a terepmunka során – az önkitöltési hajlandóságtól függően – kb. 150- 200 címen kell címellenőrzést végeznie. Az elvégzett munka díjazása a 362/2020. (VII. 23.) Korm. rendelet 3. mellékletében foglaltak szerint történik.

Aki úgy érzi, hogy szívesen közreműködne ebben a fontos feladatban, kérem, jelentkezzen számlálóbiztosnak!

**Jelentkezni 2022. augusztus 19. 12.00 óráig lehet.**

A zalaszentmihaly.hu oldalról letölthető, valamint a Polgármesteri Hivatalban személyesen átvehető jelentkezési lapot a Polgármesteri Hivatalban (Zalaszentmihály, Jókai Mór u. 3.) személyesen kell benyújtani. Amennyiben kérdése van a számlálóbiztosi jelentkezéssel vagy a népszámlálással kapcsolatosan, azt felteheti az igazgatas@zelkanet.hu e-mail-címen, illetve az alábbi telefonszámon: dr. Ujj-Hospely Eszter 06-92/368-081, jegyző, népszámlálási felelős.

Zalaszentmihály, 2022. augusztus 1.

Dr. Ujj-Hospely Eszter sk.

jegyző

népszámlálási felelős